Reuse-soektog na verdagte uit hof ontsnapVusimuzi Tshepo Genge Lt.kol. Lungelo Dlamini, woordvoerder van die polisie, sê Vusimuzi Tshepo Genge (30) het omstreeks 13:00 Maandagmiddag ontsnap toe hy van die hofgebou na ŉ polisievoertuig geneem moes word. Dlamini sê ŉ interne ondersoek is ook van stapel gestuur rakende die omstandighede rondom Genge se ontsnapping. “Die verdagte staan tereg op verskeie aanklagte wat verband hou met gewelddadige en ernstige misdade wat in Randfontein en Krugersdorp gepleeg is. Dit sluit moord, huisroof, kapings en poging tot moord in.” Genge is in Augustus 2010 in hegtenis geneem. Die Valke het ŉ beroep gedoen op die publiek om na vore te kom met enige inligting wat tot sy inhegtenisname sal lei. Dlamini sê Genge is 1,9m lank en is aggressief en gevaarlik. “Daar word vermoed dat hy gewapen is en lede van die publiek word gewaarsku om hom nie te konfronteer nie maar die polisie te kontak indien hulle hom sien.”